Республика Адыгея - ПэшIорыгъэшъ Iофтхьабзэхэр агъэлъэшыгъэх\nПэшIорыгъэшъ Iофтхьабзэхэр агъэлъэшыгъэх\nКоронавирусыр гумэкIыгъо шъхьаIэу непэ дунаим къышъхьащыуцуагъ. Ащ псынкIэу зеушъомбгъу, ыгъэсымаджэхэрэм япчъагъэ мафэ къэс хэхъо.\nКъэбарыр зэхэтэхы, ау тэ къытпэчыжьэу ар къытщыхъущтыгъэ. Мэфэ заулэкIэ узэкIэIэбэжьмэ, гъэтхапэм и 12-м, Краснодар краим щыщ хъулъфыгъэм мы вирусыр къыхагъэщыгъ. Ар Верон щыIагъ, ащ сымаджэ къыщыхъугъ. Краснодар краим псауныгъэр къэухъумэгъэнымкIэ и Министерствэ къызэритырэмкIэ, илъэс 60 зыныбжь хъулъфыгъэм ипсауныгъэ изытет уигъэрэзэнэу щыт, сымэджэщым чIэлъ.\nКъэбарыр псынкIэу Адыгеим къэсыгъ. Тишъолъыр щыпсэухэрэр къэгумэкIыгъэх.\nАхэр къэбар нэпцIхэм ямыдэIунхэм, вирусыр зыфэдэм, ащ зызэрэщаухъумэщтым пресс-конференциеу мы мафэхэм зэхащагъэм щытегущыIагъэх.\nАдыгэ Республикэм псауныгъэр къэухъумэгъэнымкIэ иминистрэу Мэрэтыкъо Рустем, Роспотребнадзорым и ГъэIорышIапIэу Адыгеим щыIэм ипащэу Сергей Завгороднер, Росздравнадзорым АдыгеимкIэ икъутамэ ипащэу Шымыгъэхъу Айтэч журналистхэм гущыIэгъу къафэхъугъэх, коронавирусым фэгъэхьыгъэу нахь унаIэ зытебгъэтын фэе лъэныкъохэм къатегущыIагъэх.\nМэрэтыкъо Рустем пэублэм къызэрэхигъэщыгъэмкIэ, мы вирусыр къеутэкIыгъэу Адыгеим зыпари щагъэунэфыгъэп. Ау ащ республикэм зыкъыщимыштэным пае ищыкIэгъэ Iофыгъохэр чанэу щызэшIуахых. Къэралыгъом къихьэхэрэр ауплъэкIух, джащ фэдэу Адыгеим щыщэу IэкIыбым щыIагъэхэми лъэшэу алъэплъэх.\n— Адыгеим щыщыбэ IэкIыб къэралыгъохэм ащыIэх. Ахэм узыр къытфахьыным ищынагъо зэрэщыIэр нафэ. Ащ къыхэкIэу, Китаим е Европэм къикIижьыхэрэр тэуплъэкIух, — къыIуагъ Мэрэтыкъо Рустем.\nIэкIыбым къикIыжьыгъэр тикъэралыгъо къызэрихьажьэу, медицинэм иIофышIэхэр мафэ къэс кIохэзэ, тхьамэфитIурэ цIыфым лъэплъэх. А уахътэм къыкIоцI сымэджэн зылъэкIыщтыр унэм къимыкIынэу фагъэпытэ.\nКоронавирусыр къызэрэхагъэщыщт хэушъхьафыкIыгъэ тестовэ системэхэр щыIэх. ЗэIукIэм къызэрэщаIуагъэмкIэ, Адыгеим ищыкIэгъэн ылъэкIыщтым фэдиз зэригъэгъотыгъ.\n— Мыщ фэдэ системэ 750-рэ республикэм IэкIэлъ. АхэмкIэ нэбгыри 133-мэ уплъэкIунхэр афашIыгъэх. Адыгеим щыпсэухэрэмкIэ ащ ыпкIэ хэлъэп. Коронавирусыр къяузыгъэу зэрэтымыгъэунэфыгъэр къыхэзгъэщы сшIоигъу, — къыIуагъ Сергей Завгороднем.\nПресс-зэIукIэм къызэрэщаIуагъэмкIэ, нахьыбэрэм коронавирусыр къызэузырэр зыныбжь хэкIотэгъэ е хэужъыныхьэгъэ уз зиIэ цIыфхэр ары. КIэлэцIыкIухэр мыщ щыухъумагъэхэ мэхъух. Джащ фэдэу специалистхэм зэрагъэунэфыгъэмкIэ, зэ коронавирусыр къызэутэкIыгъэм ыпкъышъол псыхьагъэ мэхъу ыкIи ятIонэрэу мы вирусым ыгъэсымэджэжьырэп.\nПэтхъу-Iутхъур е гриппыр къызэутэкIыгъэ цIыфыр зыгъэгумэкIырэ нэшанэхэр коронавирусми иIэх. Температурэр къыдэкIуае, ышъхьэ мэузы, пскэ гъушъэ иI, ычый егъэгумэкIы. IэкIыбым щыIэгъэ цIыфым гущыIэгъу фэхъугъэм мыщ фэдэ нэшанэхэр къызыхэщыхэкIэ, ащ псынкIэу врачхэм макъэ аригъэIун фае.\nКоронавирусым пэшIуекIощт вакцинэ джыри щыIэгоп. Ащ къыхэкIэу гриппыр къызэутэкIыгъэм зэреIазэхэрэ шIыкIэр мыщ щагъэфедэ.\n— Адыгеим медицинэ препаратхэр къызIэкIигъэхьагъэх. Медицинэм иучреждениехэм Iоф ащызышIэхэрэм коронавирус иIэным ищынагъо зышъхьащыт сымаджэхэм зэрадэпсэущтхэм щыгъуазэх. Ахэр инфекционнэ сымэджэщым нэзыгъэсыщтхэ машинэхэри дгъэнэфагъэх, — къыIуагъ Мэрэтыкъо Рустем.\nМаскэхэм афэгъэхьыгъэу къэгущыIэхэзэ, зэIукIэм къыщаIуагъ мэзаем и 3-м Росздравнадзорым мониторинг зэришIыгъэр. Ащ къызэригъэлъэгъуагъэмкIэ, аптекэхэм янахьыбэм маскэхэр ателъых, гурытымкIэ соми 6 — 7 ахэм ауас.\n— Медицинэ учреждениехэм ыкIи аптекэхэм мини 140-м ехъу маскэ ачIэлъ. Мафэ къэс аптекэхэм мини 5,5-рэ фэдиз къаIэкIагъахьэ. Медицинэ учреждениехэм ящыкIагъэм фэдиз яI, — къыIуагъ Шымыгъэхъу Айтэч.\nВирусым зыщыуухъумэным фэшI пстэуми апэу бгъэцэкIэн фаер — IэкIыбым щыIэ къэралыгъо умыкIоныр ары. Джащ фэдэу бэрэ пIэхэр птхьакIынхэ, унэм жьы къибгъэхьан, къэбзэныгъэм улъыплъэн фае.\nЕвропэм е Китаим къикIыжьыгъэ цIыфым IукIагъэхэр, пэтхъу-Iутхъу, грипп къызэутэкIыгъэхэр «линие плъырым» теонхэ, зыгъэгумэкIырэ упчIэхэм яджэуапхэр мы телефон номерхэмкIэ къызIэкIагъэхьанхэ алъэкIыщт: АР-м псауныгъэр къэухъумэгъэнымкIэ и Министерствэ — 8(8772) 53-49-97 (чэщ-зымафэм Iоф ешIэ), Роспотребнадзорым и ГъэIорышIапIэу Адыгеим щыIэм — 52-12-05 (IофшIэгъу уахътэм).\nУФ-м просвещениемкIэ и Министерствэ шъолъырхэм зэкIэми афигъэхьыгъэ тхыгъэм зэритымкIэ, ищыкIагъэу алъытэмэ, гъэсэныгъэм иучреждениехэр Iудзыгъэ шIыкIэм тетэу рагъэджэнхэм техьанхэр игъоу елъытэ. Ащ ишIуагъэкIэ коронавирусым ыгъэсымэджэщтхэм япчъагъэ нахь макIэ хъущт.\nАдыгэ Республикэм и ЛIышъхьэу КъумпIыл Мурат коронавирусым зыщытегущыIэгъэхэ зэхэсыгъо тыгъуасэ зэхищагъ. Вирусым Адыгеим зыкъыщимыштэным пае шIэгъэн фаехэм, пэшIорыгъэшъ Iофтхьабзэхэм язэхэщэн ащ щытегущыIагъэх.\nПстэуми апэу Адыгеим и ЛIышъхьэ игущыIэ къыщыхигъэщыгъ коронавирусыр зыгорэкIэ къыхагъэщымэ, тэрэзэу зекIонхэм фытегъэпсыхьэгъэ пшъэрылъхэр муниципалитетхэм япащэхэм афагъэнэфэнхэ, ящыкIэгъэщт оборудованиер, Iэзэгъу уцхэр арагъэгъотын зэрэфаер.\n— Тэрэзэу ыкIи игъом тызэрэзекIощтым цIыфхэм ящыIэныгъэ елъытыгъэщт. Ащ къыхэкIэу хэти пшъэдэкIыжьэу ыхьырэр зэхишIэн фае, — къыIуагъ КъумпIыл Мурат.\nАдыгеим и Премьер-министрэ игуадзэу Наталья Широковам къызэриIуагъэмкIэ, республикэм мы узыр къызэутэкIыгъэ исэп. IэкIыб къэралыгъом щыIагъэхэу ыкIи медицинэ уплъэкIунхэр зыфашIыгъэ нэбгырэ 22-рэ мы мафэхэм учетым хэт, нэбгырэ 46-мэ вирусыр ямыIэу агъэунэфыгъэу учетым хахыжьыгъэх. IэкIыб къэралыгъом къикIыжьыгъэ зы нэбгырэ пэтхъу-Iутхъу иIэу еIазэх. УплъэкIунхэм къызэрагъэлъэгъуагъэмкIэ, ащ коронавирусыр къеутэкIыгъэп.\nРоспотребнадзорым къызэриIуагъэм диштэу, республикэм пэшIорыгъэшъ Iофтхьабзэхэр щагъэлъэшыгъэх. ЕджапIэхэм ыкIи кIэлэцIыкIу IыгъыпIэхэм игъэкIотыгъэу къэбзэныгъэм ащылъэплъэх. Узым инэшанэ горэ къызхафэрэр медицинэм иIофышIэ дэжь агъэкIощт. КIэлэцIыкIу IыгъыпIэхэм шIоигъоныгъэ зиIэр мыкIон фитыныгъэ джырэ уахътэ щыI. Гурыт еджапIэхэм шапхъэхэм адиштэу Iоф ашIэ.\nСоциальнэ учреждениеу республикэм итхэм, общественнэ транспортым ыкIи цIыфыбэ зыщызэрэугъоирэ чIыпIэхэм зэкIэми пэшIорыгъэшъ Iофтхьабзэхэр шIокI имыIэу зэращызэхащэн фаер Адыгеим и ЛIышъхьэ къыхигъэщыгъ.\nМэрэтыкъо Рустем къызэриIуагъэмкIэ, медицинэ учреждениехэм ящыкIэгъэ уцхэр, маскэхэр яIэх. Ащ нэмыкIэу, республикэ Аптечнэ базэм маскэ мин 40 къыщэфыгъ.\nИнфекциер республикэм къыщыхагъэщымэ зэрэзекIощтхэм иплан аухэсыгъ, медицинэм иучреждениехэу сымаджэхэр зыдащэщтхэр агъэнэфагъ.\nЗэхэсыгъом изэфэхьысыжьхэм къадыхэлъытагъэу «О дополнительных мерах по снижению рисков завоза и распространения новой коронавирусной инфекции (CoVID-19)» зыфиIорэ Унашъом Адыгеим и ЛIышъхьэ кIэтхагъ. Нэбгырэ 300-м нахьыбэ зыщызэрэугъоин ылъэкIыщт Iофтхьабзэхэр зэхамыщэнхэр, шIоигъоныгъэ зиIэхэр кIэлэцIыкIу IыгъыпIэхэм мыкIонхэ алъэкIыныр, IэкIыб къэралыгъом командировкэ нахь макIэу агъэкIонхэр ащ итхагъэх. IэкIыб къэралыгъохэм ащыщ цIыфхэр тхьамэфитIурэ унэм къимыкIынхэу ыкIи врачым макъэ рагъэIунэу, джащ фэдэу республикэм щыщхэу IэкIыбым щыIагъэхэми врачхэм зарагъэуплъэкIунэу къяджэх. Коронавирусыр къызэутэкIыгъэхэр бэу къызыщыхагъэщыгъэ къэралыгъохэм къарыкIыжьыгъэхэр ыпшъэкIэ къэттыгъэ телефон номерхэм атеонхэ фае.\n15.09.2019 Iоныгъом и 15-р – мэзым иIофышIэ и Маф\n13.09.2019 Адыгеим и ЛIышъхьэ Урысыем щынэгъончъагъэмкIэ и Совет изэхэсыгъо хэлэжьагъ\n13.09.2019 ТкIуачIэ зэдетхьылIэн фае